Papersnake/gushiwen huggingface dataset:
竹䶉
王禹称（宋代）

商岭多修篁，苍翠连山谷。有鼠生其中，荐食无厌足。

春笋齧生犀，秋筠折寒玉。饫饱致肥腯，优游恣蕃育。

林密鸢不攫，穴深犬难逐。凤凰饿欲死，彼实无一掬。

唯此竹间䶉，琅玕长满腹。暖戏绿丛阴，举头傲鸿鹄。

不知商山民，爱尔身上肉。有锸利其锋，有锥铦于镞。

开穴窘如囚，洞胸声似哭。膏血尚淋漓，携来入市鬻。

竹也比贤良，鼠兮类盲俗。所食既非宜，所祸诚知速。

吁嗟狡小人，乘时窃君禄。贵依社树神，俸盗太仓粟。

笙簧佞舌鸣，药石嘉言伏。朝见秉大权，夕闻罹显戮。

李斯具五刑，赵高夷三族。信有司杀者，在暗明于烛。

彼狡勿害贤，彼鼠无食竹。
次韵五首 其三
释德洪（宋代）

怀中但自除衣垢，面上从教有唾痕。负日风檐成坐睡，梦随鸥鹭落江村。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其十一
韩驹（宋代）

尔去逢诸父，髯霜貌渥丹。贫穷宜此报，富贵却难安。
谒三门禹祠
司马光（宋代）

信矣禹功美，独兼人鬼谋。
长山忽中断，巨浸失横流。
迹与在地久，民无鱼鳖忧。
谁能报盛德，空尔芦醪羞。
贔屭青崖裂，喧豗白浪豪。
客舟浮木叶，生理脱鸿毛。
柏映孤峰短，铭书绝壁高。
河师不耕织，容易戏风涛。
句
钱昭度（宋代）

荞麦花残小雪飞。
初夏杂兴
陆游（宋代）

避寂诸缘息，安贫百虑宽。
嬾如常抱疾，退似本无官。
皎洁鹤翎扇，嵯峨龟屋冠。
何劳问唐举，彻屋是清寒。
送张子宓分教澧阳
楼钥（宋代）

澧阳渺何许，远在天尽头。
顷为郡楼记，图志不可求。
王侯录故实，颇亦费冥搜。
忠以申明著，学有车公优。
外挹兰江水，下俯仙明洲。
读书记群玉，採药思浮丘。
况得子厚语，谓冠汉南州。
见谓颇详尽，丰碑照城陬。
可怜城与楼，百姓不知修。
乃知尚有遗，家传载邺侯。
张君将客授，盖尝叙其由。
为我谢澧人，聊以遮前羞。
君家世为儒，青箱袭箕裘。
太玄洎潜虚，探赜深可钩。
君才兼数器，博治谁与俦。
南庙推第一，雕鹗快九秋。
得官愈嗜学，手抄不能休。
馆殿要人物，众宝登琳璆。
演纶及视草，如君真胜流。
兰芷生颜色，暂烦为远游。
君方俟瓜时，相依意绸缪。
樽酒接从容，诗篇更唱酬。
论文究今昔，析理到孔周。
老我澹无伴，掺祛不容留。
别乘澹庵子，倾盖当相投。
公余文字饮，能思故人不。
扬州怀古
李益（唐代）

故国歌钟地，长桥车马尘。彭城阁边柳，偏似不胜春。
白鹿社为冯泰氏二首 其二
郑学醇（明代）

夸士吝浮荣，达人慕奇胜。庞公栖鹿门，蒋诩辟羊径。

眷兹螺山栖，龙湾夹澄莹。笙鹤时纡回，骊珠夜辉映。

即事寡喧豗，抚化成嘉咏。既伸仲长志，宁浅康乐兴。

良辰集我友，投分适所性。大业互切劘，玄言复印證。

扪萝拾紫芝，悠然与心称。长啸倚崇阿，鸾音满清听。
宫词 其十九
赵佶（宋代）

碧墀十二曲阑干，琼态浓醺倚欲弹。月上海棠清荫合，罗裳深夜怯轻寒。
句
晏殊（宋代）

若更花解语，却解使人愁。
苏武洲氈房夜坐
汪元量（宋代）

明发启帐房，冷气迸将入。
饥鹰傍人飞，瘦马对人立。
御寒挟貂裘，蒙头帽氈笠。
凄然绝火烟，阴云压身湿。
赖有葡萄醅，借暖敌风急。
酬刘谷除夜见寄
李郢（唐代）

坐恐三更至，流年此夜分。客心无限事，愁雨不堪闻。

灞上家殊远，炉前酒暂醺。刘郎亦多恨，诗忆故山云。
舟泊扬子桥
王猷定（明代）

韎韐风涛外，闲心寄泬寥。马嘶黄草岸，人急暮江潮。

塔影眠寒水，溪声走断桥。梦中敲古缶，长忆广陵箫。
步扇头韵
黄锦（明代）

毵毵垂柳夕阳斜，庭院春深鸟雀哗。客到隔墙呼竹马，兴酣两颊上桃花。

循崖拾木供晨爨，扪径穿云剪蕨芽。抛醉轩前无个事，安知朝贡斗豪奢。
别朱子大苏名叟
赵汝唫（宋代）

薄宦尘埃易满襟，问盟犹喜盍朋簪。
只今风月一杯酒，他日云山{千右下加一点}里心。
杨柳阴疎秋馆静，芙蓉香冷暮江深。
潮回一信西兴渡，为寄相思别后吟。
姚嗣辉南桤堂
姚燧（元代）

彼桤有土性，生植惟峨岷。栾栾干云姿，才与樗散邻。

匠石过不干，炀夫取蒸薪。所贵故山树，宁计世莫珍。

一别十亩阴，清溪俄几春。笔名堂楣上，如对故乡亲。

请事《小弁》诗，桑梓亦惟寅。盛德古自卑，木恶何关人。

不见樗里疾，智囊终相秦。君才负栋柱，未许沟断均。

无以桤自期，上孤明堂晨。
弟观喜董稼山至有诗因次韵二首
陈著（宋代）

苍狗白衣纷过云，到头故我始为真。
山林高看平沈世，风雨难摧独乐春。
时出苦言医俗耳，多培好事寿閒身。
仰天咄咄今何日，百里相过有若人。
次折仲古游浔州桂园韵
曾几（宋代）

鸡犬图书同一舸，老夫荡桨儿扶柂。
浔江一击欲生根，梦下湖南向江左。
极知越俗留连客，性不相投如水火。
是谁招唤写羁愁，拄颊西山云数朵。
云山下有园五亩，不植侧生旁挺果。
十年艺桂待芳辛，岁晚风霜深印可。
有怀泽畔入骚辞，配以兰椒真类我。
斧斤竟不赦孤根，问主林神安所坐。
乃知有用祸先集，社栎之徒最繁夥。
径须浇下磈磊胸，乞取青钱供白堕。
句 其三
孙仅（宋代）

秦帝墓成陈胜起，明皇宫就禄山来。
姑苏杂咏 临顿里（十首）
高启（明代）

闻说桥东地，高人旧隐居。
养生应有道，觅举绝无书。
爱救粘丝蝶，嗔惊出水鱼。
时寻戴颙宅，自驾短辕车。¤
杜宇行
陆游（宋代）

去年杜宇号阡陌，家家聚有忧蚕麦；岂惟比屋衣食忧，县家亦负催科责。
今年略不闻杜宇，蚕收麦熟人歌舞；岂惟襦新汤饼宽，邻里相约先输官。
甲子岁旦
黄庚（元代）

天开正旦宿云收，宇宙回和气浮。
岁换上元新甲子，时同太古旧春秋。
朱颜不逐年华改，清思惟从造化游。
柏酒满斟吟兴动，题诗记节自赓酬。
送邢清臣赴左选
刘弇（宋代）

泊舟梅林浦，解缆墨潭湾。层波日日生，双桨那得閒。

庞眉青翰客，相与春风还。江梅吹欲尽，江柳未胜攀。

无以持赠君，对君成强颜。官况斩新好，晚步非间关。

直北清梦多，半落夷门山。慇勤尺素语，毋为鱼鸿悭。
题鄂王墓
叶绍翁（宋代）

万古知心只老天，英雄堪恨复堪怜。
如公更缓须臾死，此虏安堪八十年。
漠漠凝尘空偃月，堂堂遗像在凌烟。
早知埋骨西湖路，学取鸱夷理钓船。
病中漫呈师朴学士
强至（宋代）

初春抱病涉新秋，叩遍医门废历酬。
小子幸灾因语怪，老夫委命独忘忧。
情知仕路多猜险，赖有君家共戚休。
药裹关心诗兴在，未应风月废吟搜。
感愤
翁绩（宋代）

千里寒沙遗白骨，一番新鬼哭黄云。偷生同恶终相蔽，安得忠诚达圣君。
塞上曲
陆游（宋代）

三尺铁如意，一枝玉马鞭，笑把出门去，万里行无前。
当道何崔出，云是玉门关。
方当置屯守，征人何时还？马色如杂花，铠光若流水；肃肃不敢哗，遥望但尘起。
日落戍火青，烟重塞垣紫。
回首五湖秋，西风开芡觜。
唐多令·枫老树流丹
蒋春霖（清代）

枫老树流丹。芦花吹又残。系扁舟、同倚朱阑。还似少年歌舞地，听落叶、忆长安。
哀角起重关。霜深楚水寒。悲西风、归雁声酸。一片石头城上月，浑怕照、旧江山。
击蛇笏
白珽（元代）

孔明庙前柏，手版贼其枝。
枯秭无生气，众目炫一时。
何如孔公笏，铁面含霜姿。
虺蛇何足道，正气屡奸欺。
祥符庆历间，岂无纤人斯。
闻之胆为落，不在彼在兹。
圣学亿万年，圣源浩无涯。
八传得巨源，愤学求似之。
遗经与遗物，保护如婴儿。
万里去复远，见者咸赍咨。
况此一尺槐，千载孔林思。
非无原壤杖，非无少正铍。
用舍各有时，小大各有施。
畴能起段公，共赋甘堂诗。
安成道中作六首 其五
刘弇（宋代）

新里当南义枥北，一水中飞抹山帛，吴歈楚俚愁狂客。

十年仍作𡾰嵼游，羞拾灵蓍问通塞。
乘兴过道院竹舆上再和
虞俦（宋代）

莫为弹冠忍一羞，人生富贵等云浮。遥怜城郭重来处，得似山林独往不。
次韵陈寺丞除体
张栻（宋代）

建议了亡补，归来谢驰驱。
除荒城南丘，有田十亩余。
满城车马喧，得此逃空虚。
平湖永昼静，泉声杂埙竽。
定自非偶然，供我耳目娱。
执热者谁子，来浣尘土补。
破颜为我笑，共看云卷舒。
危机起於中，胡越生同车。
成功妙克己，八荒无一区。
收心试参此，得失竟焉如。
开缄得君诗，嗜好如我迂。
闭门君未可，出处本非疎。
次韵和昭收寄银台李舍人之什
杨亿（宋代）

柱下方书掌事机，深严侍從接论思。
归鞍通德香街迥，前席延英书漏迟。
菊径顿疏陶靖节，月楼偏忆庾元规。
华堂宴集应难去，玉斝醇醪满劝谁。
阮敬斋慎斋云庄招饮桑榆别业 其一
徐鸿谟（清代）

沙堤曲曲柳阴凉，中有裴公绿野堂。恰好声名传第五，新诗驴背满奚囊。
送刘将军入关讨贼
李山甫（唐代）

世人多恃武，何者是真雄。欲灭黄巾贼，须凭黑槊公。

指星忧国计，望气识天风。明日凌云上，期君第一功。
冬夜读几案间杂书得六言二十首
刘克庄（宋代）

裙是千叶榴染，鬓似折枝杏簪。
空问天孙乞巧，其奈君王爱憨。
豢鹤篇
黄衷（明代）

豢鹤在囿，飞鹤在空。空鸣囿和本求类，云泥转睇无由从。

毰毢本躅若有恨，赤睛脩喙临长风。汝昔胡为触罗网，中宵警露扬清响。

老马伏枥千里心，汝岂有志琼霄上。琼霄之上白玉京，六翮安得如云轻。

卫轩龌龊不足恋，凤凰翔甸符休明。幸抛粒粟鸡群去，自是仙标信所征。
杂咏
陆游（宋代）

斜风吹雨晚空蒙，独立溪边两鬓蓬。
便过此生何所恨，百年强半水云中。
送骆公骕殿撰归蜀
王昌麟（清代）

深通大略陈同甫，饶有才华宋子京。殿上求言今日始，天荒破子远人惊。

锦衣归里秋风驶，铁舰看山海月明。独坐空斋听叶啸，因君怀抱忽纵横。
演绎吟
邵雍（宋代）

何者谓来仪，来仪意不低。
有身皆衎衎，无物不熙熙。
一国若一物，四方犹四支。
巍巍乎尧舜，何得而名之。
赐陈尧叟谢病归济源
宋真宗（宋代）

文苑垂清誉，胡端仰盛才。
嘉猷毗万路，奇遇列三台。
勤职兴石爽，辞荣奏疏来。
畴咨登百揆，异数冠中台。
巨屏扬旌去，名藩昼锦回。
君臣相厚意，瞻望两徘徊。
病中
韩超（清代）

九试匡衡一丙科，誓凭百战挽天河。君恩留得沙场骨，且买黄牛荷笠蓑。
乙卯春自郡归赏牡丹适有故意回唯魏紫略放二
姜特立（宋代）

梦想看花昆意浓，归来底事别花忙。
魏家姊妹知人意，先试春风半面妆。
送四会颜大尹之京
涂俊生（明代）

郎官古所重，岂与允品同。出宰应列宿，施泽苏疲癃。

颜侯忠厚姿，珊瑚照冰壑。花县官九年，瑶琴伴孤鹤。

颓波久已逝，砥柱谁之功。绥城日弦诵，薄俗还淳风。

驾言青云去，攀辕不能住。双舄忽淩空，离情满江树。
张掖
郭柏荫（清代）

河西亭障接，雄郡巩屏藩。地扼匈奴臂，城横弱水源。

羌山寒雪积，汉垒白云屯。春柳何萧瑟，应知近玉门。
初发太原，途中寄太原所思
欧阳詹（唐代）

驱马觉渐远，回头长路尘。高城已不见，况复城中人。

去意自未甘，居情谅犹辛。五原东北晋，千里西南秦。

一屦不出门，一车无停轮。流萍与系匏，早晚期相亲。
百宝装
晁端礼（宋代）

枫叶初丹，苹花渐老，蘅皋谁系扁舟。故人思我，征棹少淹留。一尊潋滟西风里，共醉倒、同销万古愁。况今宵自有，明月照人，逼近中秋。

常爱短李家声，金闺彦士，才高沈谢何刘。片帆初卷，歌吹是扬州。此心自难拘形役，恨未能、相从烂漫游。酒醒时，路遥人远，为我频上高楼。
致政仲损工部哀词
文彦博（宋代）

自昔朋游今五纪，断金连璧附英翘。学通经史蒙三益，心类松筠见久要。

白首郎潜甘寂寞，清时吏隐甚逍遥。年逾九九诚无慊，惟叹人亡与道消。
宿瑗上人房
黎民表（明代）

久客应难寐，中宵独据床。心无蕉鹿竞，梦已路途长。

曙色斋钟动，行厨野蔌香。更衣问前路，惆怅别云房。
落第后归山下旧居留别刘起居昆季
卢纶（唐代）

寂寞过朝昏，沈忧岂易论。有时空卜命，无事可酬恩。

寄食依邻里，成家望子孙。风尘知世路，衰贱到君门。

醉里因多感，愁中欲强言。花林逢废井，战地识荒园。

怅别临晴野，悲春上古原。鸟归山外树，人过水边村。

潘岳方称老，嵇康本厌喧。谁堪将落羽，回首仰飞翻。
次韵申泮宫直宿早秋四首 其二
傅察（宋代）

皎皎清波满四空，疏林散影弄朦胧。援毫欲赋阳台梦，振袂欣乘玉宇风。

已觉素秋来席上，却疑仙景落壶中。凌云未许攀仙桂，卧看冰轮没汉东。
雪
杜荀鹤（唐代）

风搅长空寒骨生，光于晓色报窗明。
江湖不见飞禽影，岩谷时闻折竹声。
巢穴几多相似处，路岐兼得一般平。
拥袍公子休言冷，中有樵夫跣足行。
春日杂题六首 其一
陆游（宋代）

梅花三十本，围以疏竹篱。入春甫十日，开遍南北枝。

少年轻节物，老大复苦衰。坐见零落尽，一杯初未持。
送卢伯居佥宪之任广西
苏仲（明代）

别酒一杯浇磊块，新诗几句写风流。青春剑倚苍梧晚，白日霜风桂水秋。

狐兔深山无遁迹，儿童随地有歌讴。我知使节经行地，人在无私镜里游。
西园辨兰亭
吕大防（宋代）

手种丛兰对小亭，辛勤为访正嘉名。终身佩服骚人宅，举国传香楚子城。

削玉紫芽凌腊雪，贯珠红露缀春英。若非郢客相开示，几被方言误一生。
闻彦和过桂州 其一
邹浩（宋代）

人臣难有己，况复顾其家。忘家以徇国，致主为勋华。

割爱非不仁，成功讵能加。御史殿中杰，指摘生疵瑕。

昔如鹄矫云，今如兔罹罝。省符到房陵，驱逐殊喧哗。

即日出门去，形影自天涯。羁皇携众雏，惊散随风沙。

渺漭失处所，何由书报嘉。君心固已定，闻者空伤嗟。
劝农口号十首 其四
许及之（宋代）

四劝农家劝主家，去年早稻失收多。未还旧欠无从出，随力周旋更借它。
杂怀 其二
李之世（明代）

世途多陷缺，倾覆有千端。悠悠复悠悠，贫交古所难。

苍蝇施点缀，白壁滋其盘。素心苟不渝，相视但忘言。
次韵中玉早梅二首
黄庭坚（宋代）

梅蘂争先公不嗔，知公家有似梅人。
何时各得自由去，相逐扬州作好春。
入秋游山赋诗略无阙日戏作五字七首识之以野
陆游（宋代）

我行剡中路，茆店连溪桥。
驴弱我亦饥，解鞍雨萧萧。
投床得小憩，炊黍烹药苗。
举手谢主人，去路盘山腰。
沃洲在何许？秋叶红未凋。
游僧不可逢，聊须问归樵。
颂古四十首 其二十三
释守珣（宋代）

三种佳名一个过，邀君把手上高坡。时人自没登山力，空负当年一曲歌。
和文与可洋州园亭三十咏 待月台
苏辙（宋代）

夜色何苍苍，月明久未上。
不上倚城台，无奈东南嶂。
闻宋伯潜李和卿孟养直有审察之命
赵蕃（宋代）

柴门一闭动经旬，何许书来来得新。
骆驿诏除频宠渥，是知明圣识忠良。
都司万事无不理，一语九州当致康。
况此十年门下士，反从勾漏吊沉湘。
灵岩一线天
徐几（宋代）

尽日摩挲藓石斑，几人来此驻吟鞍。
谁知一线通天处，照见人心凛凛寒。
乘凉凤凰山
释今辩（明代）

古观新庵咫尺间，清风何处意相关。东林白业原无累，北郭黄冠亦自閒。

一派松山青突兀，半边烟水碧潺湲。物情变幻谁长短，台榭依然凤不还。
金陵杂兴二百首
苏泂（宋代）

州衙三面接秦淮，临水朱门一半开。
却是浙中无此景，江鸥飞舞入城来。
归老
陆游（宋代）

两脚走万里，归老樵风溪，虽远京雒尘，穷巷还多泥。
累累丧家狗，喔喔失旦鸡。
幸非徙比景，何恨栖会稽。
今年更可笑，伛偻自灌畦。
荣虽不满眼，悔亦免噬脐。
万事付一尊，师友阮与嵇。
秋夜西园独步
王庭圭（宋代）

清夜游西园，竹影乱秋月。穹色湛虚明，林光益奇绝。

人间睡正湛，那知此时节。坐观衡阳移，领略风烟别。

沆瀣洗天宇，一饮醒毛发。气与南山高，青苍助施设。

池塘收绿净，星斗转空阔。微云点太清，须臾亦自灭。

明朝问此境，胜处不可说。却恐鸡三号，开门走车辙。
传奇美人才貌歌
李昌祺（明代）

俊仪美女名灵芝，绿云为鬓冰为肌。心聪手巧性温婉，喜嗔语默皆相宜。

芙蓉娉婷海棠艳，百媚千娇一身占。非但天生绝世姿，填词和曲尤华赡。

或吹或拍或弹弦，般般自小都学全。臂系红绡入彤邸，应知命合夙因缘。

牡丹作花三月半，日日教来花侧畔。金缕悠扬敛笑讴，霓裳转折低鬟按。

侍奉追陪不暂离，逡巡又及暮秋时。安排闹热浓妆扮，演习新鲜妙传奇。

府里偏矜重九节，赏菊芳筵早铺设。淡扫蛾眉捧玉觞，一时粉黛空罗列。

二八年龄欢乐多，好风好景酒消磨。中和亭上清平调，会耍庵前宛转歌。

通音晓律谙文墨，纳令联麻俱解得。珍翰过蒙赐咏篇，香纨更荷图颜色。

莲步轻移拜案傍，气飘兰麝启莺吭。宠恩隆厚何由报，惟祝绵延宝算长。

崔徽徒闻擅才艺，枉写形容缄恨寄。光荣讵敢比灵芝，佳章佳画褒佳丽。
雨中会子旸李太常仍同赴谢氏席
沈周（明代）

萍逢吴越水，偶耳合清缘。发兴欺沾雨，因逢数旷年。

木兰同小泛，樱笋转高筵。去倦不告别，归程殊怏然。
辱井
项安世（宋代）

寺前蔬圃是台城，寺后寒泉入柳营。
玉甃多年无旧物，银瓶终日有哀声。
游童走卒争嗤点，弱水贫泉共姓名。
不似冶城三尺吐，锺山回首镶峥嵘。
梁道人借示丹经数册阅未遍辄告行归其书赠之以诗二首 其二
王庭圭（宋代）

夜半沧溟看日头，忽闻风雨下层楼。却寻双径朝金阙，又跨苍龙海上游。
偈颂七十六首
释师观（宋代）

开池不待月，池成月自来。
寒山逢拾得，拊掌笑咍咍。
泊姑苏城外大雪二首
杨万里（宋代）

今日晴光满碧空，也无雾雨也无风。
寂然窗户黄昏後，霍地琼瑶一望中。
千里湖山银作地，半篙舴艋玉为宫。
丁宁浮蚁非常绿，计会祥麟分外红。
游环溪 其一
刘攽（宋代）

赤日红尘几悔来，垂杨渌水眼先开。踏花酌酒到佳处，把钓临流始此回。
同郑君瑞出濑溪即事十首
刘克庄（宋代）

汗血名驹白玉鞭，本初父子喜华鲜。
只今无复狂游侣，自卸驴鞍古店前。
东山草堂四首为刘大司马作 其四
何孟春（明代）

舜日丽宸极，大明朝万方。天下闻风声，我公真栋梁。

公有补阙闻，孤忠托衮裳。公有决胜筹，长才制畿疆。

君子恃无恐，临流公为航。一朝辞禄去，士类何伥伥。

青林旧盟在，白社始愿偿。其如本朝心，一饭不易忘。

宇宙此东山，乾坤一草堂。请看出处间，斯文道弥光。
再次韵谢吴遁翁
方回（元代）

一自为农去国赊，九天无路献忠嘉。
不争老杜广文饭，且共仰山鶖子茶。
字画故家元佑脚，篇章时样鄂州花。
它山待刻钟楼作，震撼烟霞十万家。
春暮思平泉杂咏二十首。金松（出天台山，叶带金色）
李德裕（唐代）

台岭生奇树，佳名世未知。纤纤疑大菊，落落是松枝。

照日含金晰，笼烟淡翠滋。勿言人去晚，犹有岁寒期。
西江月·役我尽因心意
谭处端（元代）

役我尽因心意，涤除般若玄机。不劳南北与东西。方寸些儿便不。宝鉴尘埃蒙昧，须从磨炼辉辉。光明一点照无为。直入蓬莱幽邃。
山友辞 脱却布裤
王质（宋代）

脱却破裤，脱却破裤，空润冥濛湿交股。

层层山草杂山花，刈穫衣裳总无数。烧杉香，烧枫香，菌桂蔓椒纷众芳。

呜呼此友兮毋作疏，寒巢幽梦频相呼。
因人话建溪旧居
杨亿（宋代）

听话吾庐忆翠微，石层悬瀑溅严扉。
风和林籁披襟久，月射溪光击浪归。
露畹荒凉迷草带，雨墙阴湿长苔衣。
终年已结南枝恋，更羡高鸿避弋飞。
颂一百则 其五
释重显（宋代）

牛头没，马头回，曹溪镜里绝尘埃。打鼓看来君不见，百花春至为谁开。
秋晚述怀呈薛子长
华岳（宋代）

一罋香醪一曲琴，得相寻处且相寻。
杯宽却怪青山小，坐久不知黄叶深。
当路星轺已钳口，异乡风物更关心。
何时系艇秋江上，醉卧芦花雪满襟。
社日早出赴祠祭
令狐楚（唐代）

满城人尽闲，惟我早开关。惭被家童问，因何别旧山？
夏日别卢太卿
武元衡（唐代）

汉水清且广，江波渺复深。叶舟烟雨夜，之子别离心。
汀草结春怨，山云连暝阴。年年南北泪，今古共沾襟。
孚应祠十二韵
刘克庄（宋代）

吾翁宰木下，有蛟穴而居。
一旦忽死去，灵物不待躯。
秦时灌口君，髣佛其人欤。
但当咏雩风，不必焚尪巫。
三农相劳苦，万顷皆上腴。
其功及百世，否则吾其鱼。
沈沈孚应祠，轮奂粲碧朱。
何当春服成，童冠相携扶。
牢醴荐閟宫，风谣采康衢。
它日送迎神，诗亦不可无。
吾笔虽卑弱，实录非敢诬。
斐然勒碑阴，窃比韩与苏。
又送别
李峤（唐代）

岐路方为客，芳尊暂解颜。人随转蓬去，春伴落梅还。

白云度汾水，黄河绕晋关。离心不可问，宿昔鬓成斑。
拟比红儿赋解语花二首 其二
华幼武（元代）

雾縠云绡淡淡妆，微风吹散郁金香。临风一片伤春意，欲向何人诉断肠。
无题
戴复古（宋代）

忆闻春燕语雕梁，又听秋鸿叫断肠。
一缕沉烟飞不过，两楼相对立斜阳。
西江月·笳鼓旌旗改色
赵师侠（宋代）

笳鼓旌旗改色，弓刀铠甲增明。

攒花簇队马蹄轻。禀听元戎号攒。

羊祜轻裘临阵，亚夫细柳屯营。

观瞻已耸定王城。飞虎威名日振。
初雪
文同（宋代）

一色阴云蔽晓空，粉英琼屑乱茸茸。
不知游骑将何处，已失南城玉柱峰。
次韵竹溪一首
刘克庄（宋代）

藏山覆瓿两相痴，辛苦才供世俗嗤。
壮不如人徒自悔，老能学易未过时。
懒犹堪草归田赋，钝岂能吟对御诗。
惟有聃书宜北面，存元守黑畏人知。
即事二首·其一
汪藻（宋代）

燕子将雏语夏深，绿槐庭院不多阴。
西窗一雨无人见，展尽芭蕉数尺心。
枕上
楼钥（宋代）

不守庚申不坐禅，老来触事总悠然。
天明门外无来客，尽好萧萧听雨眠。
虎山踏月行示同游邹孟阳张鲁生
李流芳（明代）

灵岩脚下斜桥路，一路横拖山水去。秋风秋月几度来，风月关水旧游处。

穹窿欲尽湖山开，落日闪闪青烟来。虎山桥头山色闇，明月迟我犹徘徊。

凭桥东望遮山立，明月正向遮山出。遮山遮月不遮光，陆离宝气初离室。

须臾山尖露半弯，突兀捧出黄金盘。四山苍然一水白，玉刻桥梁银作栏。

吁嗟乎张生昔年与汝桥上行，虎山十年月再明。

同游几人复谁在，乡月照我空多情。吁嗟乎邹子，子今真见虎山矣，虎山烟月竟何似。

当年画出虎山时，桥上之人吾与汝。子兮子兮奈此良夜何，矶头夜深风露多。

游人欲归残酒醒，试听中流踏月歌。
辛丑孟夏甲申日得雨
赵孟坚（宋代）

物理寓乘除，天存好还道。
去年夏迄秋，旱枯苗尽槁。
繁霜打麦根，疗饥兹已兆。
逾春秀葽葽，修翠摇旌葆。
黄云割未尽，赤日仍时杲杲。
秧针方刺牙，还忧水泉少。
正深伤弓虞，曲成由大造。
耕雨刈欲晴，从来难两好。
来牟迨既登，甘霖乃方到。
甲甲占久雨，古语信可考。
首夏际兹辰，其应孚未祷。
繁声喧若注，阴云阵如扫。
入夜听檐溜，滴沥响到晓。
蝗螟腐翅翼，蛙黾喊池沼。
从兹雨未艾，调润知可保。
一亩数石收，麦秋功已告。
千仓而万箱，应占富禾稻。
匪藉天功然，人力宁尔巧。
端由政致和，天示贤侯报。
不死见丰年，鼓腹归醉饱。
末掾与农氓，熙熙歌昊昊。
三月九日从驾
楼钥（宋代）

昨日为亲寿，今朝从驾行。
君亲俱有喜，家国共增荣。
淑气浮黄屋，欢声动玉京。
人心真易感，翻手作升平。
蝶恋花·斜日清霜山薄暮
韩淲（宋代）

斜日清霜山薄暮。行到桥东，林竹疑无路。小院横窗香噀雾。胆屏曲几花如雨。细酌心情因少驻。九万刚风，寒影吹琼素。不是月宫那有许。霓裳舞彻凌波步。
与子先足及伯畅甥别投宿明月山客邸怅然有赋
程公许（宋代）

钟情慨左右手，舍我作汗漫游。
渭阳政须数面，南浦约送行舟。
浣溪沙
李元膺（宋代）

饮散兰堂月未中。骅骝娇簇绛纱笼。玳簪促坐客从容。

已醉人纱千日酒，赐来天上密云龙。蓬仙清兴欲乘风。
代人送广州刘待制
金君卿（宋代）

元精生俊臣，其器疏以博。
浑玉谢雕镌，古乐镇浮薄。
文章发粹谢，云汉相纷搏。
轩昂仕路间，独立群鸡鹤。
朝端耸风采，众听嘉蹇谔。
缘饰吏事余，中有名教乐。
按狱祛烦苛，餽粮得丰约。
邛蜀号险艰，静制犹扃鑰。
归来奏成绩，高议凌霄鹗。
往釐东南计，讵足烦精略。
中道发诏书，飞荣上天阁。
抗旌出五岭，广府开巨幕。
提封犬牙制，被海珠贝错。
况当蛮獠冲，尚苦蜂{上萬下虫}{上若下虫虫}。
日望公之来，坐见起民瘼。
先声百粤外，猾寇千里地。
行当静海隅，天步清且廊。
栖栖外台吏，正困韁鏁缚。
忻闻大旆过，一见如刮膜。
下坐听语言，渴引醇酎酌。
退嗟蝇虫痴，敢议骥尾托。
愿公南辕还，四海霖雨作。
嘻嘘和气行，瞬息群动跃。
及此分雨苗，庶几秋有获。
贺新凉 其一 送周雪客南归
曹贞吉（清代）

云际孤帆卷。送将归、登山临水，离情难遣。年少周郎江左去，望离寒林霜泫。

问底事、频劳双茧。奕叶才名推绣虎，共秦淮春水无深浅。

逸兴到，剡藤展。

风流顾曲亭边显。是何年、看山读画，佳名题扁。击筑燕台文酒伴，自愧淮南鸡犬。

骊驹唱、宁须求免。归矣青溪三尺棹，坐六朝金粉翻前典。

江似练，为君剪。
江行杂感
周金绅（清代）

江边水落涨虚沙，望里迢遥去路赊。岸柳未青前度眼，山梅应白故园花。

关津多阻如留客，魂梦频惊不到家。野鸟闲鸥飞不定，身随一叶寄天涯。
送谢庭玉二首
王炎（宋代）

话旧情非浅，遄归意谓何。
杜门元简出，命驾特相过。
黄鹄仙翁逝，青衿子姓多。
属渠勤肄业，岁月易蹉跎。
沈爱苍于皋署新作小亭
丘逢甲（清代）

涛园佳话吾能说，还合题名作沈亭。海上月华连夜白，天涯草沈为谁青？

偶收弃地成奇境，尽借群山作画屏。他日五羊图故事，也应添写少微星。
秋壑赴豫章倅
释居简（宋代）

西山爽气在眉睫，不在悠然得句时。髣髴长沙少年样，清新瘦岛晚唐诗。

全提韬略亲分付，半倚軿星看设施。笑指貂蝉旧时物，自兜牟出恐成迟。
和武相公中秋锦楼玩月得苍字
张正一（唐代）

高秋今夜月，皓色正苍苍。远水澄如练，孤鸿迥带霜。
旅人方积思，繁宿稍沉光。朱槛叨陪赏，尤宜清漏长。
秋霖中奉裴令公见招早出赴会马上先寄六韵
白居易（唐代）

雨暗三秋日，泥深一尺时。老人平旦出，自问欲何之。

不是寻医药，非干送别离。素书传好语，绛帐赴佳期。

续借桃花马，催迎杨柳姬。只愁张录事，罚我怪来迟。
送曾巩秀才序
欧阳修（宋代）

广文曾生，来自南丰，入太学，与其诸生群进于有司。有司敛群才，操尺度，概以一法。考。其不中者而弃之；虽有魁垒拔出之才，其一累黍不中尺度，则弃不敢取。幸而得良有司，不过反同众人叹嗟爱惜，若取舍非己事者。诿曰：“有司有法，奈何不中！”有司固不自任其责，而天下之人亦不以责有司，皆曰：“其不中，法也。”不幸有司度一失手，则往往失多而得少。

呜呼！有司所操果良法邪？何其久而不思革也？况若曾生之业，其大者固已魁垒，其于小者亦可以中尺度；而有司弃之，可怪也！然曾生不非同进，不罪有司，告予以归，思广其学而坚其守。予初骇其文，又壮其志，夫农夫不咎岁而菑播是勤，甚水旱则已；使一有获，则岂不多邪？

曾生橐其文数十万言来京师，京师之人无求曾生者，然曾生亦不以干也。予岂敢求生，而生辱以顾予。是京师之人既不求之，而有司又失之，而独予得也。于其行也，遂见于文，使知生者可以吊有司而贺余之独得也。
送二侄之官琼州 其二
张廷玉（清代）

万里珠崖郡，休辞渡海劳。艰难试盘错，忠信涉波涛。

蜑户知风候，黎人望雨膏。坡公祠宇在，先与酹香醪。
戒庵主示诸老船子图偈赞因与之结缘 其二
释慧空（宋代）

开口赠两桡，老婆心更切。回首与翻身，亦未为剿绝。
白水见梅忆士特
刘子翚（宋代）

去年看梅时，中郎共开樽。
今年看梅时，独招中郎魂。
悲欢聚散谁作恼，拟欲问春春不言。
再用出郊韵三首
吴潜（宋代）

屈曲蜂房蚁户连，秦筝羯鼓绿窗前。
尽教迫窄无余地，谁道虚空有剩天。
是处画堂余燕雀，几家高屋画貂蝉。
闲阶细草蛩声急，极目烟波正渺然。
客舍苦雨即事寄钱起郎士元二员外
卢纶（唐代）

积雨暮凄凄，羁人状鸟栖。响空宫树接，覆水野云低。

穴蚁多随宫，巢蜂半坠泥。绕池墙藓合，拥溜瓦松齐。

旧圃平如海，新沟曲似溪。坏阑留众蝶，欹栋止群鸡。

莠盛终无实，槎枯返有荑。绿萍藏废井，黄叶隐危堤。

闾里欢将绝，朝昏望亦迷。不知霄汉侣，何路可相携。
郊居秋晚五首
赵蕃（宋代）

旧岁旱为虐，今年雨以时。
如闻诸郡国，可脱半寒饥。
我自无田者，空成乐岁诗。
谁官太史氏，直笔要无遗。
题江山万里图
陶宗仪（明代）

滚滚长江出全蜀，一派波涛泻寒玉。天设巨堑鸿濛先，厥德灵长纪南服。

滥觞岷松略巴梁，分源崌崃走豫章。吐吞沅澧引沱澨，包括洞庭纳鄱阳。

玉垒蛾眉两旁礴，石镜武担连剑阁。合江西头万里桥，汉使入吴曾驻泊。

丈人拔地高青城，翠浪起伏势东倾。雪山去此知几许，一览如隔芙蓉坪。

丞相祠前森老柏，支机石在君平宅。浣花溪碧草堂幽，越王宫殿成狼籍。

中岩林泉嘉处多，相传尝栖诺讵那。慈姥老龙亦共止，岩阿小寺埋薜萝。

渡泸亭对诸夷路，尚疑果从何处渡。鱼复浦中八阵图，前后纵横经纬布。

滟滪撒发怒莫婴，黑石狞恶荼槽并。巫峡之险复愈此，凝真观前如震惊。

十二峰峦罗翥凤，船过神鸦管迎送。吒滩直接归州滩，自昔号为人鲊瓮。

黄牛庙睇黄鹤楼，云梦泽通鹦鹉洲。赤壁临皋才尺咫，琵琶亭下芦花秋。

匡庐雄尊五老立，大孤小孤遥旅揖。彭浪矶前即马当，九华采石青戢戢。

钟阜龙蟠奠九州，石头虎踞当长流。北固纡徐铁瓮坚，金焦两点浮沤犹。

春申墓阴鹅鼻嘴，角力狂澜障厓趾。烟水瀰漫豁海门，亘古朝宗从此始。

彼美画师儒林英，天机所到双眼明。拂拭素茧扫玄沈，闭户不闻风雨声。

老夫平生山水癖，白首卧游还历历。客持卷轴请我观，题诗聊复识畴昔。
宝祐二年皇子冠二十首 其十三
郊庙朝会歌辞（宋代）

冠醮之义，匪酬匪酌。于户之西，敬共以恪。金石相宣，冠醮相错。

帝祉之受，施及家国。
万年欢
佚名（宋代）

当今圣主，理化感四塞，永减狼烟。太平朝野无征战，国内晏然。
烟调雨顺歌声喧。箫韶韵，九奏钧天。愿王永寿，比南山、更奏延年。
澎湖九日登高 其四
吴性诚（清代）

管领秋光倍豁然，气吞云梦水连天。乾坤浩落中流楫，日夜苍茫外海船。

眼阔壮游五岳后，心娱奇胜十年前。江乡兄弟登高处，好景当凭雁字传。
和余处恭尚书清凉寺劝农
杨万里（宋代）

石城诸峰入天关，曾随骑吹经行遍。
梅花换岁初不惊，惊报行春再出城。
官甑晨炊云子玉，兵厨夜压秦淮绿。
尚书亲饷老农夫，塞道夫须兼独速。
劝农文字不怪奇，知道尚书愁我饥。
有如山农出南溪，老穉随观韩退之。
叟携群穉穉扶叟，一生只识茅柴酒。
尚书赐酒谁得尝，瓦盆满引无升斗。
今年好风来自东，五风十雨尧日同。
尚书归取作相公，当寄丰年书一封。
十六观经颂 下品下生
释遵式（宋代）

有作五逆十恶业，应堕地狱受诸苦。临终遇劝念弥陀，决定超生于彼土。
孙元忠寄示种竹诗戏以二十篇答 其四
孔平仲（宋代）

赏静连云竹，移因风雨秋。我圃日苍翠，会心直罕俦。

若人才思阔，文彩珊瑚钩。新诗锦不如，札翰时相投。
谹父得洞庭柑分送往往难遇赏者因成小诗
王洋（宋代）

绿玉波心耸绛台，丹霞道士日传胎。
仙人不惜黄金贵，海蜃遥惊对使来。
玉食光辉天著力，主家春色雪融腮。
手中三日香犹在，不是吴姬乞打回。
往扬名开化二乡掩骼（“扬名”，一作“阳明
王逢（元代）

分藩多贤劳，不敏忝宾客。
虽无官守縻，亦复与言责。
二乡虔刘祸，惨甚长平厄。
先王制礼经，孟春当掩骼。
仆夫有难色，款段才任策。
骎骎度冈坂，眇眇循薮泽。
稍稍烟微青，历历野四白。
游魂行草上，遗老候道侧。
我岂物役徒，兹来出心臆。
皇天久下悯，赤子非寇敌。
鸱鸟何不仁，衔啄血更沥。
因歌《战城南》，风悲泪狼籍。
还吴禹功徐帖
汪藻（宋代）

谁专小学国朝初，籍籍甘泉数二徐。辈行虽居骑曹后，典刑全是峄山馀。

柳家莫笑姜芽手，郑老方耽柿叶书。待得门前溪水黑，凭看合作定何如。
中秋夕始平公命与考校诸君赋诗
司马光（宋代）

月华秋色两鲜新，万里澄空不受尘。
兔濯素毛腾浩露，桂飘香受下飞轮。
光侵酒面寒无力，清入诗豪健有神。
座客何须辞醉倒，相君应不惜车茵。
拟唐人十二月乐章并闰月 其十二 十二月
胡奎（元代）

匝地冻云飞不起，翡翠寒欺合欢被。何人吹律待春阳，三百六旬今复始。
同刘望阳诸丈登济上太白楼
李时行（明代）

凭高怀古兴翩翩，此日登楼忆谪仙。遥望蓬莱浮紫气，还瞻泰岱隐苍烟。

酒星天上光长在，诗句人间世共传。笑逐群公呼月饮，风流谁复继前贤。
颖叔为余亲札补到难并和篇开刻既成以二绝句送上 其二
郭祥正（宋代）

英词妙翰两无双，彼有浯溪此北江。下视尘寰真一撮，到无难处为公降。
即席依韵奉和司徒侍中上巳会许公亭二首
强至（宋代）

三春乐事揖兰亭，驻旆名园敞绣扃。
酒盏绿深须露白，花梢红少已多青。
宾裾特盛人间会，公衮能忘物外形。
化笔暂归诗句里，清风一诵醉还醒。
旗
李峤（唐代）

桂影承宵月，虹辉接曙云。纵横齐八阵，舒卷引三军。

日薄蛟龙影，风翻鸟隼文。谁知怀勇志，蟠地几缤纷。
送文瘦牛
释智愚（宋代）

一味清寒骨拄皮，且无心力去扶犁。
江湖尽尽有闲地，况是春风草长时。
喜迁莺
林伯镇（宋代）

百年卿族。更七叶桂籍，蝉联相续。早冠鳌峰，入持魁柄，却商野耕岩筑。缙绅望山瞻斗。勋业铭书金竹。倦陶冶，暂镜湖舒啸，琳宫休足。

催促。归秉轴，须与君王，同享无疆福。缓访赤松，莫留绿野，宇县待公恢复。手把命镠堂印，腰束精珪寒玉。愿岁岁，看和羹梅绽，古阶槐绿。
骤雨呈质夫兄
陈棣（宋代）

屏翳驱驰云阵疾，西山犹衔半轮日。
迅雷震地窗户摇，急雨翻盆沟浍溢。
紫电烧空天为低，黑风逆浪海欲立。
纵多虐魃未为殃，直使长鲸那暇吸。
草木号呼山鬼惊，珠玑乱迸鲛人泣。
曲畦走水白纷纷，稚穗抽芒青戢戢。
童稚休传晰蜴歌，仓箱行贮生民粒。
枝端发翠喜濯枝，池面凝沤占戴笠。
猛省呼晴鸠妇鸣，旋看突涨鱼儿出。
窗扉共赏一襟凉，屋漏俄惊半床湿。
鸥鹭盟边引望遥，芭蕉声里催诗急。
请君速著瑞雨颂，要上新编华萼集。
宫词
王仲修（宋代）

谁向缑仙学玉笙，紫筠管密制新成。
绮窗人静月明夜，能作箫台九凤声。
送福州通判陈铸
宋祁（宋代）

州阁纡新绶，乡枌历故廛。
先驱长卿贵，随子大家贤。
桂蠹闽君贡，刀耕越俗田。
春邮有归信，正待早梅传。
挽范丞相忠宣公六首 其六
毕仲游（宋代）

挥泪西原上，晴云为我阴。谁知如望岁，竟不复为霖。

主圣空撝己，民思未绝吟。已休还一恸，非但哭知音。
郑十一先辈赴四明暮
欧阳修（宋代）

梁汉褒斜险，夫君畏远游。
家临越山下，帆入海潮头。
岸柳行稍尽，江蓴归渐秋。
故乡看衣锦，宁羡李膺舟。
吕待制所居八咏·醉松
王炎（宋代）

虬髯铁干老嶙峋，气格俨然冠剑臣。
应为孤高多绝物，未妨偃蹇且全身。
雪中屈折如颓玉，雨后淋漓又吐茵。
抚手摩挲三叹息，世间那有独醒人。
次韵弟茂通立春四首
范浚（宋代）

富人百屋看钱堆，不省东风几日来。
报答春光须我辈，要当剧饮纵欢咍。
失调名
詹克爱（宋代）

後会不知谁健，茱萸莫厌重看。
春日即事
王镃（宋代）

黄金挥尽见空囊，肯把愁眉恼曲肠。
三月时光莺世界，一年春梦蝶家乡。
教成舞妓看杨柳，娇语眠姬惜海棠。
昨日醉游归路晚，落花飞趁马蹄香。
送薛大夫和蕃
孙頠（唐代）

亚相独推贤，乘轺向远边。一心倾汉日，万里望胡天。

忠信皇恩重，要荒圣德传。戎人方屈膝，塞月复婵娟。

别思流莺晚，归朝候雁先。当书外垣传，回奏赤墀前。
简柳濬卿
沈说（宋代）

一别仅三年，相看事宛然。
旋添新蒜发，犹耸旧吟肩。
红日征途外，黄花喜气边。
不须劳寄问，姓字有人传。
水龙吟（以李长吉美人梳头歌填）
胡仔（宋代）

梦寒绡帐春风晓，檀枕半堆香髻。辘轳初转，阑干鸣玉，咿哑惊起。眠鸭凝烟，舞鸾翻镜，影开秋水。解低鬟试整，牙床对立，香丝乱、云撒地。

纤手犀梳落处，腻无声、重盘鸦翠。兰膏匀渍，冷光欲溜，鸾钗易坠。年少偏娇，髻多无力，恼人风味。理云裾下阶，含情不语，笑折花枝戏。
檃括南华经词旨述内篇六言七章 其一 逍遥游
郭之奇（明代）

鹏背几千里大，鹪巢祇一枝深。赋形虽有殊质，取智终无异心。

姑射神肌似雪，宋人龟手酬金。寄言匏落之子，莫向尘糠苦寻。
乌夜啼
黄机（宋代）

云容晓色相涵。趣征骖。碎点遥山如豆、是淮南。

路渐远。家渐远。恨难堪。□见窗花叶底、鬓毵毵。
饯王侍御老师于浴日亭用长公韵
李之世（明代）

南溟天外几重天，海国神祠占碧湾。九译梯航来粤峤，累朝琮璧镇灵山。

观风此日留高韵，揽辔清时识壮颜。独有宫桃沾雨露，偏多离思水云间。
大暑呈彦章内翰
李正民（宋代）

亭午炎曦转毂迟，好风时复问雄雌。难为褦襶造门客，正是村原渴雨时。

玉醴注荷湾象鼻，金杯贮水渍龙皮。琳宫散吏宁论此，幸免文书苦见治。
睡足轩
曾协（宋代）

落尽庭花日未西，枝间栩栩定为谁。
遥知城市纷纷际，正是幽人睡足时。
清平乐
王安石（宋代）

云垂平野。掩映竹篱茅舍。阒寂幽居实潇洒。是处绿娇红冶。

丈幽运用堂堂。且莫五角六张。若有一卮芳酒，逍遥自在无妨。
和中秋对月
杨齐（宋代）

素籥中分漏箭迟，玉盘飞上绛河涯。自缘人意誇今夜，岂是蟾光胜旧时。

千里放开天地景，一轮题尽古今诗。吴刚树下遥相许，来岁春风此处期。
心公以桂花糖寄山中
释函可（明代）

十载桂林消息断，何缘花气满烟岚。春来定借维摩榻，金粟如来许共参。
空公长老一出即住雪峰书来以建茗为寄长句奉
曾几（宋代）

此公出世使人惊，道眼看来却未曾。
政尔雪峰千百众，澹然云水一孤僧。
不妨诗笔作佛事，已用茗瓯传祖灯。
我老尚堪行脚在，因风为寄古崖藤。
诗示天宁晤老二首 其二
孙觌（宋代）

有地逃铜马，无心待玉鱼。牛眠今可矣，龙耳欲何如。

荷锸千岩去，连辘十日馀。殷勤古松下，为剖瓮中书。
清平调三首 其二
周巽（元代）

帘外宫娥舞袖来。霓旌双引出蓬莱。一泓仙掌金茎露，分赐群臣七宝杯。
题徐明叔海舟笛图
王洋（宋代）

莫爱一掬水，海阔观狂澜。
莫爱手中月，空明海上山。
人生适意贵如此，前度徐郎在千里。
喷云裂石天宇高，夜寒水冷鱼龙起。
世间俗客贪昏睡，波涛不识神灵意。
更令叠奏数曲终，鲸山会作玻璃翠。
画工妙手今无几，可惜徐卿今老矣。
醉中睡起百忧宽，与君一笑西风里。
忆秉之 其六
王鏊（明代）

败苇萧萧古岸头，垂杨两岸送行舟。夕阳衰草荒郊外，争使行人不泪流。
论诗三首·其三
元好问（金朝）

晕碧裁红点缀匀，一回拈出一回新。
鸳鸯绣了从教看，莫把金针度与人。
过子忽出新意以山芋作玉糁羹色香味皆奇绝天
苏轼（宋代）

香似龙涎仍酽白，味如牛乳更全清。
莫将北海金齑鲙，轻比东坡玉糁羹。
闻大伦与三曾二范聚学并寄夏三十一四首 其二
吕本中（宋代）

世人争锱铢，未语色已变。居然面颈赤，自处亦已贱。

宁知烈士胸，渠自有志愿。一介不妄取，万钟我亦倦。

古人有伯夷，名冠太史传。
闺怨
吴惟信（宋代）

病起伤春独倚门，唤人鹦鹉隔帘闻。无情最是东风恶，瘦却梨花一片云。
證道歌叩王炼师
王弘诲（明代）

我闻自昔天仙吕葛马，八八年过学道者。仆也行年正及时，参询敢在群真下。

五陵八百有襟期，悠悠何者是吾师。凭君示我刀圭秘，玄关一窍寻端倪。

端倪本自混元气，厥初妙有分万汇。祇因至实隐形山，宇宙茫茫鲜知味。

自分玄白走天涯，不知此道落谁家。只履南来琼岛外，遥望天池寻紫霞。

紫霞丹阙蕊珠宫，真人浮游守规中。婴儿姹女参商隔，知音邂逅扳追从。

昔遇明师传口诀，祇教凝神入气穴。不知炼已待何时，性命双修全真一。

真一关头路匪遥，绛宫琼楼接鹊桥。夹脊双关昆仑顶，天应星兮地应潮。

浮沉颠倒龙虎蟠，摄情归性过泥丸。取坎填离丹鼎热，洞房牛女恣交欢。

霎时玄牝酿醍醐，恍忽相逢结黍珠。知君夙注长生籍，帝教龙女送玄都。

玄都寻取生身源，黄芽白雪纷漫漫。五采三花明火候，归根窍兮复命关。

归根复命安神宅，温养沐浴分时刻。自然造化合天机，出入循环妙莫测。

鹤眠龟息自绵绵，拔宅飞升上八埏。圆陀陀兮光烁烁，方知我命不由天。
齐天乐（八月十八日寿妇翁，号菊圃）
陈深（宋代）

秋涛欲涨西陵渡，江亭晓来雄观。帝子吹笙，洛妃起舞，应喜蓬观仙诞。斗墟东畔。望缥缈星槎，来从河汉。明月楼台，绣筵重启曼桃宴。

庄椿一树翠色，五枝芳桂长，金蕊玉干。自笑狂疏，尊前起寿，不似卫郎温润。一卮泛满。羡彭泽风流，醉巾长岸。老圃黄花，清香宜岁晚。
寄李献甫运使
冯山（宋代）

江淮勋绩已优殊，重使西南出帝俞。被泽民谣千里远，望风边帝十分无。

文书顷刻随谈笑，骚雅雍容命仆奴。旦暮即闻严召速，扶摇三省上鹏图。
善之入霅兰皋置酒小诗纪坐中事
牟巘（宋代）

病翁禁酒仍禁脚，不省人间有行乐。主人善最客善之，邀我来同鸡黍约。

清樽快吸船落琭，颇悔从前谢杯酌。故人久别如此酒，一时倾倒慰离索。

更擘新笋供春淘，狐泉槐叶未须学。殷勤入鼎煮过熟，老饕恣吞不劳嚼。

人生难得是合并，开口一笑良不恶。呼车载我雨中归，阿香推车散飞雹。

分明戒我轻破戒，故把春衫都湿却。我亦投床作雷吼，无数残红枕边落。
夏初湖村杂题
陆游（宋代）

市远村深客到稀，草堂终日掩柴扉。
酿成新蜜蜂儿静，分尽残泥燕子归。
寒夜周海民过宿出示梦槐吟稿戏赠 其二
印鸿纬（清代）

请缨雅许附元戎，心胆嵯峨百战中。即此便当倾我辈，不须重问楚人弓。
赠术者朱明远 其一
曾丰（宋代）

占得九流籍，名为三命家。逆推枝上叶，翻算水中沙。

吾数岂其偶，子言无乃誇。相过勿浪说，同饭更分茶。
梦稚子
司马光（宋代）

穷泉纤骨已成尘，幽草闲花二十春。昔日相逢犹是梦，今宵梦里更非真。
迎仙道中二首
李弥逊（宋代）

枫林惨淡远山微，全是江南欲雪诗。
极目诸天云一色，只无六出上寒枝。
神泉八景为饶鉴赋其四赠之 其一 太极涵虚
陈献章（明代）

混沌固有初，浑沦本无物。万化自流形，何处寻吾一。
和黄少誉绿萼梅
王质（宋代）

绿毛么凤仰衔花，不在山椒即水涯。昔日鬓边能似此，春愁磨尽总成华。
述怀寄仲宝
欧阳澈（宋代）

鸡窗俛默谢尘嚣，炙手权门懒折腰。节操刚持忠孝砺，胸襟常以古今浇。

萧条陋巷閒三径，牢落生涯寄一瓢。何日高轩能我过，竹林清集共逍遥。
春意
王仁东（清代）

逝水韶光盛会难，乍晴乍雨意阑珊。篱边堆雪梅初落，墙外余霞杏又残。

社酒可赊思共醉，春衣欲试怯轻寒。胜游已爽郊坰约，万紫千红眼倦看。
雨后登白云楼
王世贞（明代）

乘暇独登楼，捲帘清远眸。无堪望中意，翻益醉馀愁。

云合山常暝，烟轻雨乍收。行藏吾自识，曲枕信悠悠。
暖暖山庄夜步
林占梅（清代）

历落芳藤棘作笆，护堤老木郁槎枒。滩头作响泉添韵，露脚闻香稻著花。

隔水萤光疑鬼火，前林鸡唱有人家。半规残月苍凉甚，兴尽方知去路赊。
毛梧竹惠诗真韵答赠
陈郁（宋代）

三衢不住住王城，因向江湖得令名。
朝士有书常倦答，骚坛分韵每先成。
事临口画无遗策，交以心期肯待盟。
贻我高吟粘屋壁，琅篇珠字照山楹。
龙山诗 其一
包彬（清代）

谷口清风吹，林间路微白。纡回度石梁，山腰划开辟。

悬崖险欲度，中广上下迫。波流绿差差，照见天容窄。

危途螺旋文，斜上百千折。洗心有孤亭，憩足意良适。

泉声咽近涧，更爱涧边石。削若刀剑攒，奔若虎豹逸。

累累瓜垂蔓，呀呀蟾舑舌。珍珠与珊瑚，肖形者非一。

目谋穷幽异，神静涤烦渴。微闻仙梵音，花宫隐深碧。
和上官右史韵
释元肇（宋代）

夫子作春秋，大义明素王。至于游夏辈，一字不敢当。

文风下秦游，诗体更晋唐。世道有隆替，人才随翕张。

致君与泽民，夷险公备尝。山川寻谢屐，风月归奚囊。

满城风雨朝，采采篱下黄。临风怀美人，在彼天一方。
石壁岭有感王推府之去
程敏政（明代）

石梯危磴绕羊肠，千仞峰头一线长。自遣吟身来试险，回车先见数王阳。
句 其一
王从（宋代）

落木森犹力，寒山淡欲无。
挽故杨叔强承事词
郭印（宋代）

家事毋关我，心君日日休。
阴功归子息，贤德视交游。
彝鼎千年古，图书一室幽。
荣封胡不早，只许到郊丘。
贺生子索杯
王大烈（宋代）

小童门外走双壶，知是君家毓掌珠。
前语果然符老蚌，这番不可学乾乌。
且将诗句为君问，还有婆杯惠我无。
莫怪明朝东阁地，要教泥醉索人扶。
益州城西张超亭观妓（一作卢照邻诗，一作王勣诗）
王绩（唐代）

落日明歌席，行云逐舞人。
江南飞暮雨，梁上下轻尘。
冶服看疑画，妆台望似春。
高车勿遽返，长袖欲相亲。
寄王子直谢师宰
刘攽（宋代）

自昔东南美，由来王谢郎。提衡俱射策，继踵事专场。

凡马惊骐骥，群蜚下凤凰。同时冠后进，举国诵成章。

贾子诸王服，萧生旧友光。青冥看咫尺，云路更翱翔。
读《后汉书》作小乐府三十八章 其八 茧栗犊
张晋（清代）

赵氏有孤孙，信义着夙昔。如何名家驹，误认茧栗犊。
题颜悦堂孝禅图
袁华（明代）

堂背谖华黄鹄觜，堂下江波流瀰瀰。白头阿母在庭闱，寸草春晖感游子，颜师僧中学禅解。

谈空忆得离家时，屋头霜叶绕红紫，白云英英度娄水。

迎母南来奉甘旨，金缕赐衣光纚纚。献寿称觞母心喜，越州剃发睦州屦，千载高风差可拟。

初日照青桐，哑哑语慈乌。念母不复见，粉墨间新图。

君不见东家甲第连朱楼，千金买妾楼上头。筝笛琵琶间箜篌，俾夜作昼肆盘游。

妇姑勃蹊兄弟雠，不顾父母养而令父母忧。颜师颜师曾闵俦，乌乎颜师颜师曾闵俦，孝禅之书鲁春秋。
颂古十四首 其二
释师体（宋代）

棒头落节来翻本，闪电光中立信旗。殃害丛林无说处，几人错认口头肥。
挽陈翼所总戎邑人 其三
尹守衡（明代）

李家貔虎尽称雄，燕颔曾推贺总戎。今日尽同囚首辈，何人得总美髯公。

沈沙赤血应成碧，丽日丹衷直贯虹。我欲招魂何处觅，鹤归华表月明中。
使牛子
曹冠（宋代）

晚天雨霁横雌霓。帘卷一轩月色。纹簟坐苔茵，乘兴高歌饮琼液。

翠瓜冷浸冰壶碧。茶罢风生两腋。四座沸欢声，喜我投壶全中的。
记爨使君碑十二韵
龚鉽（清代）

第一滇南石，无双庆道碑。建宁传胄远，庸蜀定迁迟。

四姓崇乡望，千柯振本支。绍班爰采尔，氏爨实因之。

世擅龙骧号，身丁狼暴滋。南中仗磐石，天邑仰风仪。

纯懿清明扇，英雄高略姿。昼游曾衣锦，寝疾遽骑箕。

铭既空千古，珉应重一时。文章真汉晋，字体亦繇芝。

我幸临模在，仍当奕祀垂。阮公犹保护，书派此宗师。
流河驿登舟
何孟春（明代）

半村鸡犬驿楼偏，芳树轻阴憩午船。林屋燕穿花下雨，篷窗人坐水中天。

痴儿书簿还多事，老子江湖本夙缘。寒渌一㪺堪醉古，愧无佳句托吟笺。
登金山谒禹王庙
国梁（清代）

古庙依悬壁，高甍俛大河。拍天浮日月，撼柱拥鼋鼍。

楼橹千章立，船桥一苇过。登临怀禹绩，风雨暗层波。
自述借俞原举韵
董纪（明代）

书屋半间宽不多，小于安乐邵家窝。写经有客笼鹅去，问字无家载酒过。

自喜身閒如野鹤，谁能心苦似么荷。短吟长咏忘朝夕，何异尧时击壤歌。
冬至前月赴季父梅花之集与韩蒲向宪唐干诸人
胡寅（宋代）

好花不恨好诗迟，国色须蒙国士知。
漫比玉容歌璧月，空将鹭羽斗琼枝。
旁无绰约天仙对，中有甘酸鼎味宜。
闻说北枝开亦遍，一尊相属定何时。
和张簿韵
张嵲（宋代）

平昔志升车，年来但芒屦。
前旬返城邑，宵旦未逾数。
及兹复入山，始觉离乱苦。
行行望远峰，山村犹几许。
风清初戒寒，云垂欲收雨。
羸马尚嘶林，吾行已遵渚。
茂树曩堪攀，澄潭今可俯。
秋意满山川，微烟澹村坞。
经过竹篱侧，倦极欣一语。
三钟应昔志，一室固堪处。
去留非本心，偶地因为主。
野尽尽茅茨，山田多瘠卤。
菽粟工疗饥，薯蓣行堪煮。
一水可乘流，从公公莫御。
送夏侯审游蜀
耿湋（唐代）

暮峰和玉垒，回望不通秦。更问蜀城路，但逢巴语人。

石林莺啭晓，板屋月明春。若访严夫子，无嫌卜肆贫。
秋怀四首 其三
林则徐（清代）

天涯芳草就萋萋，流水无声夕鴂啼。何事戍楼鸣画角，却教边马又悲嘶。
赋萧仲坚所书汴梁节妇事
陆文圭（元代）

汴水流浊黄，美人如冰清。
案无伯鸾夫，绔无赵氏婴。
姑老扶上床，夜寒机杼鸣。
停梭独太息，莫把鸳鸯织。
织成孤飞雁，离群不再匹。
河东柳家儿，快眼去其夫。
愚者生不谐，直者死不渝。
太师汉复周，相国秦又楚。
嗟哉二丈夫，愧此一嫠女。
荷亭倚栏
杨万里（宋代）

鱼跳龟戏不曾闲，萍尽荷生尚未繁。
水面圆纹乱相入，玻璃盆旋玉连环。
送宇文文府赴行在
权德舆（唐代）

送君当岁暮，斗酒破离颜。车骑拥寒水，雪云凝远山。

且安黄绶屈，莫羡白鸥闲。从此图南路，青云步武间。
定海李挥使东溟一览卷
程敏政（明代）

李侯落落千人雄，指挥战舰横雕弓。倭奴敛迹向沙岛，不敢出没鲸涛中。

新楼拔地几百尺，倚徙下见冯夷宫。掀髯长啸动林木，胜览直尽东溟东。

晴光荡潏开鸿濛，旭日正上扶桑红。亭台隐显蜃气灭，斥堠远近蛮烟空。

青山遥遥断海口，横天独鹗乘秋风。时呼一斗霹雳酎，浇此百岁尘埃胸。

流年任尔添白发，飞思直欲凌苍穹。迩闻谢兵学辟谷，匣中剑气韬长虹。

蓬莱三山渺何许，异日倘见安期公。披图击节壮吾子，高歌远寄南归鸿。
吴王纳凉图
甘立（元代）

六月长洲水殿凉，酒酣挥袖倚新妆。芙蓉露冷秋云薄，回首西风响屧廊。
雪夜独宿柏仙庵
苏轼（宋代）

晚雨纤纤变玉霙，小庵高卧有余清。
梦惊忽有穿窗片，夜静惟闻泻竹声。
稍压冬温聊得健，未濡秋旱若为耕。
天公用意真难会，又作春风烂漫晴。
赠李廷吉知县
王之道（宋代）

李侯入境怜焦枯，指麾屏翳如家奴。
坐令大旱变霖雨，一时凋瘵歌岩夫。
我思东坡不可见，夜讽新诗还撚须。
庆源老人骨已朽，爱民似子当今无。
稻田上下水声接，农家准拟相携壶。
南邻败屋欹欲倒，君来往往人争扶。
流离复合燕相贺，向人况欲嘲解襦。
吏民莫怪吾面瘠，耄倪艰食方饥癯。
政声不必家置喙，自然和气成欢呼。
何当相聚饮一斗，高吟大笑临邛垆。
送李君佐游浙东
方回（元代）

鉴湖北棹迓征鸿，昭代乾坤靡不容。
运际包荒连茹泰，时当养正出泉蒙。
暂为掾史司刀笔，遄许勋名上鼎钟。
看取汉家有故事，赵尧犹得拜三公。
荷花
郑清之（宋代）

一样娉婷绝代无，水宫鱼贯出琼铺。
缘何买得凌波女，为有荷盘万斛珠。
陪景章诸公游城南兰若
史谨（明代）

钟山之南山上头，兰若倚空金碧浮。一丈斑帘捲秋色，白云似水檐前流。

座中之人五云吏，醉赋登楼立云际。笔惊风雨落蛮笺，字走龙蛇出天意。

声名自此轻元白，赋罢高歌鬼神泣。落叶无声捲地来，石阑干外西风急。
句
宋公愿（宋代）

水色长天人世外，秋风斜日钓舟归。
真定值雪有感
陈洪谟（明代）

孟冬才初旬，飞雪遽如是。微闻夜窗鸣，及晨忽盈砌。

古树垂寒枝，亚亚琼瑶缀。烟霭如云屯，咫尺迷城市。

须臾风怒号，入面劲如刺。仆夫声嗷嗷，兹惟凶荒岁。

枵腹巳连朝，鹑衣近复敝。沟壑死不免，冻馁何足计。

吾闻心恻然，此地人多累。南方当此时，和煦如春气。

辛勤事耰锄，衣食亦不匮。虽遇水旱年，仓庾犹有备。

今我过诸州，亦闻发赈济。贫者未沾粟，富者已盈笥。

从来救荒难，十百才一二。勖哉诸有司，辑宁尚加意。
随蒹秋叔访非衣子山斋
郭式昌（清代）

问君何事碧山深，独酌寒泉万古心。解带松风言亹亹，闭门花石坐阴阴。

半生积梦醒华发，随意春芳伴苦吟。祇有竹林双屐好，相将壶酒日来寻。
翠蛟亭
金坚（宋代）

怒猊抉石骥奔泉，谁挽河流下九天。
倾泻琼珠三万斛，从师乞作买山钱。
题玉川月蚀诗后
赵孟坚（宋代）

哆口搘牙月蚀诗，遗编读著凛风规。
如何晚节从污合，竟与奸臣血作泥。
满庭芳 竹岩嵯尹重来江左，出《双鬟伴读图》嘱题，尚是十年前所作，展卷慨来，为赋是解
储润书（清代）

白傅杨枝，樊川绿叶，当时犹未成阴。东风晼晚，芳梦杳难寻。

回首读书亭榭，徒惆怅、花落春深。闲情赋、十年抛却，缄恨到如今。

画图还省识，娉婷左右，两两同心。算蓬山小劫，也历升沉。

试问重逢何处，拈红豆，空盼青禽。须珍重，香温茶熟，莫漫理瑶琴。
小阁晚望
陈与义（宋代）

泽国候易变，孟冬乃微和。
解襟凭小阁，日暮归云多。
苍苍散草木，莽莽杂山河。
荒野虫乱鸣，长空鸟时过。
万象各无待，唯人顾纷罗。
备物以养己，更用干与戈。
天风吹我来，衣袂生微波。
幽怀眇无寄，萧瑟起悲歌。
送叶都官赴蜀州
梅尧臣（宋代）

每有人之蜀，先凭问海棠。徒知花底醉，不报树头芳。

上马秋风急，登山古路长。西南生片月，遥想见清光。
至日早雪时郊祀毕壬寅之一
晁说之（宋代）

客中至日百怀忘，欣喜遥瞻上帝乡。
雪覆紫坛天意得，风生绛帝颂声长。
旧游鵷鹭浑如梦，寂对山河忽若狂。
罪籍半除犹望赦，渔阳遗种被恩光。
庚戌九日还自上都饮酒于西嵓以野水竹间清秋岩酒中绿为韵十首 其八
蔡松年（宋代）

我得秋风暇，鲈鱼一杯酒。佳人发浩歌，此乐当不朽。
清明日净因庄早饭罢遂游洪福有怀巨载元确因致别约 其二
李之仪（宋代）

忆寻春色过何郎，西寺传来墨有香。安得蒹葭真倚玉，再邀花影上回廊。
送曹能始还闽中 分赋得李白诗湖清霜镜晓
王嗣经（明代）

归客金陵道，霜帆梦镜湖。
天秋水衣敛，海曙日轮孤。
幔卷波纹縠，舟凌露藻珠。
潮平光稍白，风定浪还无。
清映冰花薄，澄涵锦树铺。
鸟来分水碧，人去乱汀菰。
贺监风流在，临风酹一觚。
闰月五日题武夷
陈宓（宋代）

不知列岫何年有，应费神功妙剸裁。
怪怪奇奇人莫问，娲皇曾把补天来。
浣溪沙 集句
戴恭人（清代）

隔得卢家白玉堂。好风吹树杏花香。

共怜时世减梳妆。

燕子不来春寂寂，残灯无焰影幢幢。

五更钟后更回肠。
山行和韵
赵处澹（宋代）

历穷山底路，浑不见人家。
傍石寻丹鼎，随云到玉华。
蝶幽停蕙蕊，鹿饱卧苔花。
中有胡麻甑，香泉浸碧沙。
次韵张王臣既晴复雨欲去尚留见示且以识别二
赵蕃（宋代）

我住难期夏，君归岂待秋。
投章同缟带，共敝愈轻裘。
浩浩群属玉，阴阴黄栗留。
叙行如有寄，伺处觅孤舟。
赠葛仪封堤成二首 其二
沈鍊（明代）

郑国渠成千里完，葛公堤就万人欢。鱼惊浅浪穿花度，鸟羡微波隔叶看。
句
吴琚（宋代）

春归百卉今无岁，独立清微殿阁风。
书东坡诗案
艾性夫（元代）

风刺成章昔有之，奸人捃拾欲何为。
先生定以名招祸，自古何何狱勘诗。
下石几令无地死，诬金独幸有天知。
明朝谪向黄州去，又是东坡觅句时。
和史宫赞
林逋（宋代）

门对远岑青，常时亦懒扃。
久贫惭嗜酒，多病负穷经。
鹤迹秋偏静，松阴午欲亭。
蜀庄何足问，惟解事沉冥。
寓浦东书怀
黄庚（元代）

子规声里已非春，消遣光阴只苦吟。肘后无方医白发，床头有易胜黄金。

年来不作功名梦，老去全休富贵心。独抱焦桐游海角，纷纷俗耳少知音。
智果寺观东坡墨迹参寥泉
徐集孙（宋代）

煮茗评诗岁月深，堂堂遗像篆烟沉。
数间老屋关兴废，一段清名无古今。
碑断乱云封字脚，井昏落叶覆泉心。
斜阳影里夷犹处，仰止高风不敢吟。
相和歌辞·婕妤怨
刘方平（唐代）

夕殿别君王，宫深月似霜。
人愁在长信，萤出向昭阳。
露裛红兰死，秋凋碧树伤。
惟当合欢扇，从此箧中藏。
得潮州杨相公继之书并诗，以此寄之
白居易（唐代）

诗情书意两殷勤，来自天南瘴海滨。初睹银钩还启齿，

细吟琼什欲沾巾。凤池隔绝三千里，蜗舍沈冥十五春。

唯有新昌故园月，至今分照两乡人。
德寿春帖子八首
曹勋（宋代）

袅袅柔风泮绿波，深沉甲馆已微和。
新春玉带香罗薄，从此宫中乐事多。
次韵酬明发华宗
沈辽（宋代）

长卿倦游欲东还，幸与诸公俱出关。世事转头都委梦，人生何计得长闲。

残花烂漫飘村坞，细雨廉纤隔砀山。谁写熙宁十才子，老夫亦入画图间。
李千秋访数语代谢
牟巘（宋代）

昔有孟万年，脱帽狂不休。今有李千秋，吟诗醉愈遒。

我久闻佳李，一面苦未酬。殷勤忽过我，意气殊相投。

能道太白语，便可太白浮。清论或抵掌，乌纱犹在头。

而我已颓然，颇有此乐不。伟抱自卓荦，下国难淹留。

同来玉雪郎，外家乃名流。好歌凤将雏，飞上丹极游。
题焦山吸江亭
王奕（元代）

甲子三千六百朞，此山崒嵂起何时。
雄吞海渎金狮子，霸断吴门铁犍儿。
水镜照空三国恨，浪鼋撞破六朝悲。
后来尽有无穷事，留与他年再赋诗。
闲田
释智圆（宋代）

虞芮怀惭观礼让，闲田從此草长生。
而今虽是文王化，难遣贪夫两不争。
舟次新林先寄府尹安中尚书用李白寄杨江宁韵二首 其二
郭祥正（宋代）

休居尚蒙禄，愿赴兴龙期。况此孱病姿，感公久嘘吹。

相望止百里，株坐徒倾思。呼僮刷鹤羽，驾言别清池。

往将投新林，新林有高枝。仰听鸾凤音，轧轧如抽丝。

穷阴欲雪天，燕雀无声时。接物伸妙理，运心广真悲。

如何持一杯，要我百篇诗。
赠华阳道士朱尊师
胡宿（宋代）

却饵英芝养道芽，赤霄曾辗绛云车。眼看碧海成夷路，心记蟠桃结实花。

东府灵方修白石，上清香饭给胡麻。两双条脱皆金玉，可是南山萼绿华。
辛未元旦试笔
顾清（明代）

五十看加二，浮生事可几。未论前迹缪，已觉故人稀。

把酒怜青镜，临风眷素衣。渔童江上去，拂我旧苔矶。
浣花馆
卢熊（明代）

千步垂杨柳，阴连喜水生。华深吹落絮，叶密坐流莺。
酬悯长老退院作
李复（宋代）

掣电机锋不容拟，已逐惊飙落千里。人生万事孰为大，世上百年能有几。

馀蔬残肉岂能饱，包束乾坤归一指。今朝斋钵挂空墙，山前山后松风起。
晓行
胡天游（清代）

梦阑莺唤穆陵西，驿吏催时雨拂衣。
行客落花心事别，无端俱趁晓风飞。
再吟二绝 其二
张侃（宋代）

二十四番风报信，名花开了便匆匆。谁言造化无穷尽，又报秋花第一风。
句
吴耕（宋代）

钓龙台古临沧海，浴凤池高入紫烟。
西江月·剧饮犹能鲸吸
佚名（宋代）

剧饮犹能鲸吸，细书仍作蝇头。人间八十最风流。况又今年九九。不用蒲轮加璧，不须磻石垂钩。八千春更八千秋。但愿灵椿长寿。
至日怀族子廷光 其一
朱次琦（清代）

日至繁阴积，天涯旧雨多。性情廷吉尺，心事鲁阳戈。

宛宛凋残景，匆匆俯逝波。行吟怨劳者，风雪大江沱。
竹溪再和余亦再作
刘克庄（宋代）

帝率耆英入社，攀留穷鬼忘年。
华胥国在吾宇，桃花源有别天。
雪中夜吟
释永颐（宋代）

乱书尘席散清辉，竹院香凝宿火微。客去藓阶黏冻屐，鸟迷庭树入寒扉。

重阴覆野春耕阔，列炬明山夜猎归。灯下老翁吟复听，断崖冰折碎声稀。
用谢艮斋韵题欧阳长老墨梅
袁说友（宋代）

溪藤横翠约，老眼颇眵昏。
唤入凌烟后，江村不是村。
满庭芳（景卢有南昌之行，用韵惜别，兼简司马汉章）
洪适（宋代）

雨洗花林，春回柳岸，窗间列岫横眉。老来光景，生怕聚谈稀。何事扁舟西去，收杖屦、契阔鱼池。流觞近，诗筒暂歇，焉用虎文彝。

良辰，怀旧事，海棠花下，笑摘垂丝。叹五年一别，万病难治。几处绣衣尘迹，歌舞地、乌鹊曾知。君今去，珠帘暮卷，山雨拂崇碑。汉章作山雨楼，景卢为之记。
蜘蛛谕
苏拯（唐代）

春蚕吐出丝，济世功不绝。蜘蛛吐出丝，飞虫成聚血。

蚕丝何专利，尔丝何专孽。映日张网罗，遮天亦何别。

傥居要地门，害物可堪说。网成虽福己，网败还祸尔。

小人与君子，利害一如此。
挽何汉卿
陆文圭（元代）

被服安儒素，行藏任性真。
终于太平世，夺我老成人。
乔木苍苍石，孙枝奕奕新。
西数闻夜笛，衰沪一沾巾。
龙岩山
石泳坚（宋代）

茫茫天地老洪崖，太朴何年此凿开。
一派灵源流不尽，教人疑是九天来。
汴梁渡河
百龄（清代）

竹箭随流几曲奔，谁探星海泻高原。六鳌排浪回嵩岳，三峡轰雷下禹门。

城角樯帆秋雨霁，渡头沙迹暮云屯。河清共祝安澜庆，况复金堤次第论。
句
李简（宋代）

向来红与紫，随流去如云。
虽有故枝在，花落何纷纷。
郑子画白鸥送予赋以答之
屈大均（明代）

之子赠将归，丹青世所希。以予为海客，故写白鸥飞。

毛羽亦知惜，稻粱安可依。沧洲自今别，相忆寄芳菲。
偈颂九十三首
释梵琮（宋代）

学道先须有指归，闻声见色不思议。
九旬黑白分明处，如似盘中一片棋。
纵横十字，一著当机。
有眼则活，无眼则输。
烂柯山上，空自踌躇。
正好和盘翻却，直教脱尽规模。
解不可得，结亦无拘。
髑髅识尽，江海乾枯。
憍梵波提吐舌，西天胡子无须。
色里胶青只些子，王维妙手亦难图。
答陈珽主簿
刘克庄（宋代）

主簿佳公子，何曾染绮纨。
果能磨铁砚，真可歃铜盘。
君壮雷惊蛰，吾衰月阙团。
家贫无宝贝，珍贶欲酬难。